Իկեր Մունիաին

**Իկեր Մունիաին** (, ), իսպանացի պրոֆեսիոնալ ֆուտբոլիստ։ Ներկայումս հանդես է գալիս Ատլետիկ Բիլբաոյի և Իսպանիայի ազգային հավաքականի կազմում։ Խաղում է ձախ վինգերի դիրքում։

## Ակումբային կարիերա
### Ատլետիկ Բիլբաո
Մունիաինը Ատլետիկ Բիլբաոյի ակադեմիայի սան է։ Իր պրոֆեսիոնալ դեբյուտը նշեց 2009 թվականի հուլիսի 30-ին՝ փոխարինման մտնելով Եվրոպայի Լիգայի որակավորման երրորդ փուլի Յանգ Բոյզի դեմ խաղում և դառնալով 94 տարվա մեջ Բիլբաոյի ամենաերիտասարդ ֆուտբոլիստը։ Իր առաջին գոլը խփեց օգոստոսի 6-ին՝ Եվրոպայի Լիգայի Յանգ Բոյզի դեմ պատասխան խաղում։ Առաջին հանդիպումը Լա Լիգայում Մունիաինը անցկացրեց օգոստոսի 30-ին՝ թիմի մեկնարկային կազմում խաղադաշտ դուրս գալով Էսպանյոլի դեմ խաղում և դառնալով Ատլետիկ Բիլբաոյի պատմության ամենաերիտասարդ ֆուտբոլիստը, ով հանդես է եկել Իսպանիայի առաջնությունում։ Լա Լիգայում առաջին գոլը խփեց հոկտեմբերի 4-ին՝ Ռեալ Վալյադոլիդի դեմ խաղում՝ դառնալով առաջնության պատմության ամենաերիտասարդ ռմբարկուն։ Դեկտեմբերի 1-ին Մունիաինը երկարաձգեց իր պայմանագրը ակումբի հետ մինչև 2015 թվականը։ Դեկտեմբերի 12-ին նա 2 գոլային փոխանցում տվեց Ռեալ Սարագոսայի դեմ խաղում՝ օգնելով իր թիմին հաղթել 2-1 հաշվով։ Իր առաջին մրցաշրջանում Մունիաինը անցկացրեց 35 հանդիպում՝ դառնալով 6 գոլի հեղինակ։

2011 թվականի ապրիլի 17-ին Մունիաինը գոլ խփեց Օսասունայի դեմ հանդիպման վերջին րոպեին՝ օգնելով Ատլետիկ Բիլբաոյին հաղթել 2-1 հաշվով։ 2010-11 մրցաշրջանում նա ճանաչվեց Լա Լիգայի տարվա հայտնություն։ Սեպտեմբերի 15-ին իսպանացին գոլի և գոլային փոխանցման հեղինակ դարձավ Եվրոպայի Լիգայի խմբային փուլի Սլովան Բրատիսլավայի դեմ խաղում, իսկ հանդիպումն ավարտվեց 2-1 հաշվով։ Հոկտեմբերի 23-ին Մունիաինը գրավեց Վալենսիայի դարպասը։ 2012 թվականի փետրվարի 23-ին նա խփեց Եվրոպայի Լիգայի 1/16 եզրափակչի Լոկոմոտիվ Մոսկվայի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Մայիսի 9-ին իսպանացին թիմի մեկնարկային կազմում խաղադաշտ դուրս եկավ Եվրոպայի Լիգայի եզրափակչի Ատլետիկո Մադրիդի դեմ խաղում, սակայն Բիլբաոն պարտվեց 3-0 հաշվով։ Մայիսի 25-ին Մունիաինը մասնակցեց Իսպանիայի գավաթի եզրափակչի Բարսելոնայի դեմ հանդիպմանը, իսկ Ատլետիկը կրկին պարտվեց 3-0 հաշվով։ 2011-12 մրցաշրջանում իսպանացին անցկացրեց 58 հանդիպում բոլոր մրցաշարերում՝ դառնալով 9 գոլի և 8 գոլային փոխանցման հեղինակ։

2013 թվականի մարտի 10-ին Մունիաինը խփեց Վալենսիայի դեմ հանդիպման միակ գնդակը՝ 1-0 հաշվով հաղթանակ պարգևելով Ատլետիկ Բիլբաոյին։ Մայիսի 26-ին նա հեռացվեց խաղադաշտից Լևանտեի դեմ խաղում՝ կարմիր քարտ ստանալով խաղի 62-րդ րոպեին։ Նոյեմբերի 25-ին իսպանացին գոլի հեղինակ դարձավ Մալագայի դեմ հանդիպման 85-րդ րոպեին՝ օգնելով իր թիմին հաղթել 2-1 հաշվով։ Դեկտեմբերի 1-ին Մունիաինը գոլ խփեց Բարսելոնայի դեմ խաղում, իսկ հանդիպումն ավարտվեց 1-0 հաշվով։ Դեկտեմբերի 19-ին նա դուբլ ձևակերպեց Իսպանիայի գավաթի Սելտա Վիգոյի դեմ խաղում։ 2013-14 մրցաշրջանում Մունիաինը անցկացրեց 39 հանդիպում՝ դառնալով 9 գոլի և 4 գոլային փոխանցման հեղինակ։

2014 թվականի հուլիսի 3-ին Մունիաինը երկարաձգեց իր պայմանագիրը Ատլետիկ Բիլբաոյի հետ մինչև 2017 թվականը։ Օգոստոսի 19-ին նա գոլի հեղինակ դարձավ Չեմպիոնների Լիգայի որակավորման փլեյ-օֆֆ փուլի Նապոլիի դեմ խաղում։ Առաջին հանդիպումը Չեմպիոնների Լիգայի խմբային փուլում անցկացրեց սեպտեմբերի 17-ին՝ Շախտյոր Դոնեցկի դեմ խաղում։ Թիմի ավագի թևկապով առաջին անգամ խաղադաշտ դուրս եկավ 2015 թվականի փետրվարի 19-ին՝ Եվրոպայի Լիգայի 1/16 եզրափակչի Տորինոյի դեմ խաղում։ Ապրիլի 4-ին՝ Սևիլյայի դեմ խաղում Մունիաինը ստացավ խաչաձև կապանների վնասվածք՝ բաց թողելով 8 ամիս։ 2014-15 մրցաշրջանում իսպանացին անցկացրեց 41 հանդիպում՝ դառնալով 2 գոլի և 4 գոլային փոխանցման հեղինակ։
[ձախից|մինի|280x280փքս|Մունիաինը [Աթլետիկ Բիլբաո|Ատլետիկ Բիլբաոյի կազմում 2014 թվականին]]
2015 թվականի հունիսի 29-ին Մունիաինը 2 տարով երկարաձգեց պայմանագիրը Ատլետիկ Բիլբաոյի հետ։ Վնասվածքից հետո նա առաջին անգամ խաղադաշտ դուրս եկավ դեկտեմբերի 20-ին՝ փոխարինելով Ինյակի Ուիլյամսին Լևանտեի դեմ խաղում։ 2017 թվականի հունվարի 29-ին՝ Սպորտինգ Խիխոնի դեմ խաղում իսպանացին դարձավ գոլի և գոլային փոխանցման հեղինակ՝ օգնելով իր թիմին հաղթել 2-1 հաշվով։ Ապրիլի 14-ին Մունիաինը դուբլ ձևակերպեց Լաս Պալմասի դեմ խաղում։ Ապրիլի 27-ին նա գոլ խփեց Ռեալ Բետիսի դեմ խաղում, իսկ Բիլբաոն հաղթեց 2-1 հաշվով։ 2016-17 մրցաշրջանում Մունիաինը անցկացրեց 46 հանդիպում՝ դառնալով 7 գոլի և 5 գոլային փոխանցման հեղինակ։

2017 թվականի օգոստոսի 24-ին Մունիաինը խփեց Եվրոպայի Լիգայի որակավորման չորրորդ փուլի Պանաթինաիկոսի դեմ հանդիպման միակ գնդակը՝ 1-0 հաշվով հաղթանակ պարգևելով Բիլբաոյին։ Սեպտեմբերի 23-ին իսպանացին 3 գոլային փոխանցում տվեց Մալագայի դեմ խաղում, իսկ հանդիպումն ավարտվեց 3-3 հաշվով։ Սեպտեմբերի 28-ին՝ Եվրոպայի Լիգայի Զարյա Լուգանսկի դեմ խաղում Մունիաինը կրկին վնասեց խաչաձև կապանները՝ բաց թողելով 6 ամիս։ Նա խաղադաշտ վերադարձավ 2018 թվականի ապրիլի 9-ին՝ փոխարինելով Մարկել Սուսաետային Վիլյառեալի դեմ խաղում և գոլի հեղինակ դառնալով 11 րոպե անց։ 2017-18 մրցաշրջանում Մունիաինը անցկացրեց 20 հանդիպում՝ դառնալով 5 գոլի և 4 գոլային փոխանցման հեղինակ։

2018 թվականի օգոստոսի 20-ին Մունիաինը գոլ խփեց Լեգանեսի դեմ հանդիպման ավելացված ժամանակում՝ օգնելով Բիլբաոյին հաղթել 2-1 հաշվով։ Սեպտեմբերի 15-ին՝ Ռեալ Մադրիդի դեմ խաղում իսպանացին դարձավ գոլի հեղինակ, իսկ հանդիպումն ավարտվեց 1-1 հաշվով։ Նոյեմբերի 21-ին նա երկարաձգեց իր պայմանագիրը ակումբի հետ մինչև 2024 թվականը։ 2019 թվականի հունվարի 27-ին Մունիաինը խփեց Ռեալ Բետիսի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Ապրիլի 3-ին իսպանացին հաջողությամբ իրացրեց 11-մետրանոց հարվածը Լևանտեի դեմ խաղի վերջին րոպեին, ինչի շնորհիվ Ատլետիկը հաղթեց 3-2 հաշվով։ Մայիսի 12-ին նա 2 գոլային փոխանցում տվեց Սելտա Վիգոյի դեմ խաղում։ 2018-19 մրցաշրջանում Մունիաինը անցկացրեց 37 հանդիպում՝ դառնալով 7 գոլի և 5 գոլային փոխանցման հեղինակ։

2019-20 մրցաշրջանում՝ Մարկել Սուսաետայի և Անդեր Իտուռասպեի հեռանալուց հետո Մունիաինը դարձավ Ատլետիկ Բիլբաոյի հիմնական ավագը։
մինի|308x308փքս|Մունիաինը Իսպանիայի Մ21 հավաքականի կազմում 2011 թվականին

## Միջազգային կարիերա
Մունիաինը ներկայացրել է Իսպանիան բոլոր տարիքային երիտասարդական հավաքականներում։ 2009 թվականին նա մինչև 17 տարեկանների հավաքականի կազմում մասնակցեց Եվրոպայի և աշխարհի առաջնություններին։ 2010 թվականին Մունիաինը մասնակցեց Եվրոպայի Մ19 առաջնությանը՝ անցկացնելով 5 հանդիպում, իսկ Իսպանիան հասավ մրցաշարի եզրափակիչ, որտեղ 2-1 հաշվով պարտվեց Ֆրանսիային։ 2011 թվականին նա մինչև 21 տարեկանների հավաքականի կազմում հաղթեց Եվրոպայի առաջնությունը։ 2012 թվականին Մունիաինը մասնակցեց ամառային օլիմպիական խաղերին՝ անցկացրած 2 խաղերում դառնալով 1 գոլի հեղինակ, իսկ Իսպանիան դուրս մնաց խմբային փուլից։ 2013 թվականին նա կրկին մասնակցեց Եվրոպայի Մ21 առաջնությանը՝ անցկացնելով 5 հանդիպում և գոլային փոխանցման հեղինակ դառնալով խմբային փուլի Նիդերլանդների դեմ խաղում։ Իսպանիան երկրորդ անգամ անընդմեջ հաղթեց առաջնությունը՝ եզրափակչում պարտության մատնելով Իտալիային։

Իսպանիայի ազգային հավաքական Մունիաինը առաջին անգամ հրավիրվեց 2012 թվականի փետրվարի 24-ին՝ Վենեսուելայի դեմ խաղի համար։ Իր դեբյուտը ազգային հավաքականում նշեց փետրվարի 29-ին՝ փոխարինելով Սեսկ Ֆաբրեգասին Վենեսուելայի դեմ խաղում։ Հաջորդ անգամ Մունիաինը Իսպանիայի հավաքական հրավիրվեց միայն 2019 թվականի մարտին՝ Մալթայի և Նորվեգիայի դեմ խաղերի համար։

## Կարիերայի վիճակագրություն
### Ակումբային վիճակագրություն
*2019 թվականի սեպտեմբերի 17-ի դրությամբ*

### Միջազգային վիճակագրություն
*2019 թվականի սեպտեմբերի 17-ի դրությամբ*

## Նվաճումներ
### Ակումբային
**Ատլետիկ Բիլբաո**

*ՈՒԵՖԱ Եվրոպայի Լիգա. երկրորդ տեղ. 2011–12
*Իսպանիայի գավաթ. երկրորդ տեղ. 2011–12, 2014–15

### Միջազգային
**Իսպանիա Մ19**

* ՈՒԵՖԱ Եվրոպայի Մ19 առաջնություն. երկրորդ տեղ. 2010

**Իսպանիա Մ21**

* ՈՒԵՖԱ Եվրոպայի Մ21 առաջնություն. 2011, 2013

### Անհատական
*Լա Լիգայի տարվա հայտնություն. 2010–11

## Ծանոթագրություններ

## Արտաքին հղումներ
* Մունիաինի պաշտոնական Ֆեյսբուքի էջը
* Մունիաինի պաշտոնական Տվիտերի էջը
* Մունիաինի պաշտոնական Ինստագրամի էջը
* Մունիաինը transfermarkt-ում
* Մունիաինը soccerbase.com-ում
* Մունիաինը WhoScored.com կայքում
* Մունիաինը Ատլետիկ Բիլբաոյի պաշտոնական կայքում
* Մունիաինը ՈՒԵՖԱ-ի պաշտոնական կայքում
* Մունիաինը ՖԻՖԱ-ի պաշտոնական կայքում

Կատեգորիա:Աթլետիկ Բիլբաոյի ֆուտբոլիստներ
Կատեգորիա:Իսպանացի տղամարդ ֆուտբոլիստներ
Կատեգորիա:Իսպանիայի հավաքականի ֆուտբոլիստներ
Կատեգորիա:Իսպանիայի ֆուտբոլի երիտասարդական հավաքականի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ